เงินกู้รถ-บริโภคดับธปท.ชี้ปีหน้าติดปีก
ธปท.ชี้น้ำท่วมเศรษฐกิจชะลอแค่ช่วงสั้น แต่สินเชื่อเพื่อการบริโภคและรถยนต์ดับวูบ
30 ต.ค. 2565

ธปท.ชี้น้ำท่วมเศรษฐกิจชะลอแค่ช่วงสั้น แต่สินเชื่อเพื่อการบริโภคและรถยนต์ดับวูบ
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) ปาฐกถาพิเศษเรื่อง “ทิศทางเศรษฐกิจไทย” ในงานสัมมนาประจำปีของธนาคารกรุงเทพและชมรมบัวหลวงเอสเอ็มอีว่า ปัญหาน้ำท่วมน่าจะกระทบเศรษฐกิจไทยในไตรมาส 4 ปีนี้หดตัวลง โดยอัตราการเติบโตทั้งปีอาจต่ำกว่า 2.6% แต่จะมากน้อยแค่ไหนขึ้นอยู่กับระยะเวลาที่ท่วมและระยะเวลาในการฟื้นฟู และเชื่อว่าน้ำท่วมจะกระทบระยะสั้นเท่านั้น และคาดว่าภาคส่วนเศรษฐกิจต่างๆ จะสามารถฟื้นตัวได้ภายในเวลาไม่นานนัก
นายประสาร กล่าวว่า ในภาวะน้ำท่วมซึ่งสร้างผลกระทบต่อเศรษฐกิจ ครัวเรือนและภาคธุรกิจน่าจะมีผลให้สินเชื่อในช่วงไตรมาส 4 ปีนี้หดตัวไปบ้าง แต่ก็ไม่น่าห่วงเพราะสินเชื่อโดยรวมปีนี้โตได้ดีระดับ 1617% หลังจากอั้นมาจาก 2 ปีก่อนที่เศรษฐกิจมีปัญหาจากซับไพรม์ ไม่น่าจะส่งผลกระทบต่อระบบสถาบันการเงิน
สินเชื่อที่มีแนวโน้มหดตัวในช่วงไตรมาส 4 เป็นต้นไปคือ สินเชื่อเพื่อการอุปโภคบริโภค สินเชื่อเช่าซื้อรถยนต์ (ลีสซิง) แต่คิดว่าในไตรมาสแรกปีหน้าน่าจะกลับมาเติบโตพุ่งขึ้นตามความต้องการใช้จ่ายหลังน้ำลด 
ขณะที่สินเชื่อเพื่อการลงทุนน่าจะกลับมาโตได้ในช่วงไตรมาส 2 ปีหน้าเป็นต้นไป หลังจากภาคอุตสาหกรรมมีการปรับตัวและเริ่มต้นการผลิตอีกครั้ง
นายประสาร กล่าวว่า ในสถานการณ์เช่นนี้ผู้ประกอบการ โดยเฉพาะเอสเอ็มอีต้องปรับตัวรับมือความท้าทาย พัฒนาสินค้าให้มีคุณภาพและมีมาตรฐาน พัฒนาความสามารถในการบริหารจัดการธุรกิจ และมีความโปร่งใสให้สามารถแข่งขันได้ เพราะถ้าเปิดเสรีเศรษฐกิจอาเซียนในปี 2558 แล้ว จะแข่งด้านราคาคงอยู่ไม่ได้
“ในระยะข้างหน้าเศรษฐกิจไทยยังมีความท้าทายที่สำคัญคือ การฟื้นฟูเศรษฐกิจและความเชื่อมั่นของนักลงทุน รวมถึงการรับมือต่อสถานการณ์เศรษฐกิจโลก ที่ประเทศเศรษฐกิจหลักอย่างสหรัฐและยุโรปยังมีปัญหายืดเยื้อและอาจกระทบเราได้” นายประสาร กล่าว